Panduan Menyambut Kelahiran 


AZAN DAN IQAMAH 

“Sesiapa yang memperolehi cahayamata, maka hendaklah diazankan di 
telingan kanan dan diiqamahkan di telinga kiri, nescaya terlepaslah dari 
angin tiupan syaitan" (H. R. al-Baihaqi) 

Bayi hendaklah dipegang dengan menghadap ke arah kiblat. Azankan pada 
kanannya dahulu dan kemudian barulah diqamatkan di telinga kirinya. 

Hikmahnya ialah supaya perkataan pertama yang didengar oleh bayi ialah 
kalimah seruan azan dan iqamah yang mulia, yang mengandungi kebesaran 
Allah dan dua kalimah syahadah. Dengan itu seruah dakwah kepada Allah 
dan agama Allah lebih dahulu sampai kepada bayi tersebut daripada 
mendengar seruan dan hasutan syaitan. 

TAHNIK 

Telah berkata Abu Musa r.a maksudnya: 

"Aku mendapat seorang anak lelaki lalu membawanya kepada Rasulullah 
s. a. w. Baginda menamakannya Ibrahim, lalu Baginda mentahnikkannya 
dengan kurma dan mendoakan keberkatan untuknya. Kemudian Baginda 
menyerahkan kembali anak itu kepadaku" ( H. R. Bukhari & Muslim ). 

Tahnik adalah amalan memindahkan benda yang manis seperti kurma kepada 
lidah anak yang baru dilahirkan. Kalau tidak ada kurma, bolehlah digantikan 
dengan makanan lain yang manis seperti madu dan sebagainya. Ia dilakukan 
dengan meletakkan kurma yang lembut di hujung jari. Kemudian gerakkan 
jari tersebut ke dalam mulut bayi ke kiri dan ke kanan sehingga ia meliputi 
mulut bayi tersebut dengan kurma tadi. 

MEMBERIKAN NAMA 

Dari Amr bin Syuib, mafhumnya: 

"Sesungguhnya Rasulullah s. a. w. memerintahkan agar memberi nama 
kepada anak-anak yang baru lahir pada hari ke-7 dari hari 


kelahirannya, menghilangkan kotoran daripadanya dan mengorbankan 
aqiqah untuknya" ( H.R Tirmizi ) 

Anak-anak hendaklah diberikan nama yang baik-baik maknanya. Abu Darda' 
berkata: 

Rasulullah s. a. w. bersabda : "Pada hari kiamat, kamu akan dipanggil 
dengan nama-nama kamu dan nama-nama bapa kamu. Maka hendaklah 
kamu memperelokkan nama-nama kamu" ( H.R. Abu Daud ) 

BERCUKUR DAN SEDEKAH 

Dari Ibnu Abbas r.a. bahawa Nabi s.a.w. mengaqiqahkan satu ekor kambing 
untuk cucunya dan berseru (diriwayatkan oleh Tirmidzi): 

"Wahai Fatimah, cukurlah rambutnya dan bersedekahlah dengan perak 
kepada orang-orang miskin seberat timbangan rambutnya. Mereka 
berdua lalu menimbangnya, adalah timbangannya waktu itu seberat satu 
dirham atau sebahagian dirham" 

Nabi melarang melakukan qazak iaitu mencukur sebahagian tertentu sahaja. 
AQIQAH 

Hukum aqiqah ialah sunat muakkad iaitu sunat yang sangat digalakkan bagi 
yang berkemampuan. Melaksanakannya adalah satu tanggungjawab ibu bapa 
atau penjaga anak tersebut. 

Ia boleh dilakukan pada bila-bila masa sahaja sejak anak dilahirkan tanpa 
sebarang tempoh masa. Ia lebih baik dilakukan pada hari ke-7, ke-14 atau 
ke-21. 

Aqiqah untuk anak lelaki ialah dua ekor kambung atau dua bahagian lembu. 
Untuk anak perempuan pula, kadarnya ialah seekor kambing atau satu 
bahagian lembu. [Seekor lembu boleh dibahagikan kepada tujuh bahagian]. 

